Predkladacia  správa

Predkladaný návrh zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov vypracovalo Ministerstvo financií Slovenskej republiky na základe Plánu legislatívnych úloh vlády Slovenskej republiky na rok 2005. 

Navrhovaná právna úprava má za cieľ implementáciu smernice EÚ č. 2003/71/ES o  prospekte, ktorý sa zverejňuje pri verejnej ponuke cenných papierov alebo ich prijatí na obchodovanie a o zmene a doplnení smernice 2001/34/ES. Uvedená smernica je zahrnutá v Akčnom pláne pre finančné služby (FSAP), ktorého cieľom je vybudovanie jednotného finančného  trhu EÚ do roku 2007.  Návrh zákona je preto súčasťou postupov Slovenskej republiky v rámci zapájania sa do Lisabonského procesu, ktorého je FSAP súčasťou. 

Základnými princípmi z ktorých vychádza návrh zákona je zjednodušenie administratívnych postupov schvaľovania prospektov určením jediného zodpovedného orgánu za ich schvaľovanie (Úrad pre finančný trh) a zavedenie jednorázového povolenia pre emitenta cenných papierov platného v celej EÚ (európsky pas).

Prijatie navrhovaného zákona nebude mať dopad na štátny rozpočet, životné prostredie, rozpočty vyšších územných celkov, rozpočty obcí a nebude mať dopad na zamestnanosť, ani na tvorbu pracovných miest a organizačné zabezpečenie.

	K návrhu zákona sa uskutočnilo riadne vnútrorezortné a medzirezortné pripomienkové konanie. Vecné a legislatívno – technické pripomienky boli zapracované do predkladaného návrhu zákona. Návrh sa predkladá bez rozporov.

Predkladaný návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona bol prerokovaný v Legislatívnej rade vlády SR a jej pripomienky boli do materiálu zapracované.